Jonas Dahl (SF), 2012-01-26:
Jeg vil indlede med at sige, hvad flere andre også har været inde på, at det jo sådan set er et interessant og spændende oplæg, der kom fra den tidligere regering, og som vi så igen ser på her i dag.
Men når det så samtidig er sagt, i forhold til at det forslag både er sympatisk og sådan set indeholder mange gode ideer, vil jeg også gerne indledningsvis slå fast, at vi fra SF's side selvfølgelig ikke kan støtte det i den nuværende form.
Det skyldes bl.a., som flere også har været inde på, at vi jo i regeringen og i regeringspartierne allerede har valgt at sætte fokus på det.
Der er sådan set rigtig mange initiativer i gang både i forhold til det strategiske område og i forhold til at satse på en væksts- og innovationsstrategi, som også fremadrettet kan være med til rent faktisk at skabe den udvikling i Danmark, vi har så meget brug for efter 10 år med borgerligt styre.
Derfor er det jo også interessant at se, at man nu så gerne vil arbejde videre med de tanker, man kom frem til i den sidste periode under den tidligere regering, og det synes jeg sådan set er glædeligt.
Derfor håber jeg da også, at Venstre og Konservative og Dansk Folkeparti vil være med til at indgå i de drøftelser, der nu kommer fremadrettet, altså at vi netop får en bred diskussion om rent faktisk at sætte gang i udviklingen.
Og vi har behov for vækst i Danmark.
Vi har behov for udvikling, som netop er rettet mod mange af de velfærdsområder, hvor Danmark har nogle styrkepositioner.
Jeg har selv haft fornøjelsen af at besøge bl.a. medicinalvirksomheder.
Men også medikoteknisk har vi faktisk i Danmark nogle styrkepositioner, som gør, at vi også fremadrettet kan skabe nogle vækstpotentialer, som kan skabe arbejdspladser i Danmark, men også i sidste ende kan skabe den nødvendige udvikling og innovation, som vi jo også har behov for, og dermed ikke alene skabe arbejdspladser inden for det innovative, men så sandelig også almindelige arbejdspladser både inden for det faglærte og måske også på det ufaglærte område.
Ydermere er der jo også hele den miljømæssige og den klimamæssige og den grønne vinkel på det, som regeringen jo netop allerede har taget fat på.
Der synes jeg da sådan set, at det er positivt, at man nu også fra oppositionens side anerkender, at der var rigtige tanker i den indsats, der jo sådan set blev gjort tilbage i 1990'erne under SR-regeringen støttet af SF, og som jo bl.a. betød, at vi fik et eventyr både med Vestas og Siemens på hele vindområdet.
Jeg synes da sådan set, at det er fint og positivt, at man nu også fra V og K's side vil være med til at diskutere, hvordan vi også fremadrettet skaber nye arbejdspladser inden for de vækstområder.
Nu har jeg nævnt det mere sundheds- og velfærdsagtige, men der er også det grønne og klimavenlige og miljøteknologiske område, hvor Danmark har en styrkeposition, som vi forhåbentligvis også i årene fremover kan bidrage til.
Det er jo netop den vækststrategi, som regeringen nu har sat i gang, og den proces, som regeringen jo nu har sat i gang, som netop skal være med til at skabe de her arbejdspladser.
Så jeg håber sådan set, at det her er udtryk for, at man også fra V og K's side nu – man kan sige langt om længe – vil melde sig ind i kampen og diskussionen, for at vi også fremadrettet får skabt vækst og innovation i Danmark netop inden for de områder, hvor Danmark faktisk har nogle styrkepositioner og også mulighed for at skabe arbejdspladser og innovation i fremtiden.
Men hvis jeg skal tage en enkelt diskussion, som jeg i hvert fald husker meget fra valgkampen, og som vi diskuterede temmelig meget, var det hele den der pick the winners-diskussion.
Og man havde i hvert fald meget travlt med at anklage S og SF for, at det var en helt forfejlet strategi.
Derfor synes jeg jo, at det er lidt interessant, når man så nu fra V og K's side selv er inde på de tanker, altså at vi har behov for at satse på nogle bestemte områder.
Så jeg håber da også, at det fra V og K's side er en anerkendelse af, at vi sådan set havde ret i, at vi skal vælge satsningen inden for bestemte sektorer, hvor Danmark har nogle styrkepositioner, men hvor vi også kan se et fremtidigt potentiale.
Derfor er det også interessant, at OECD jo så sent som i dag netop også har været ude – det har man også været fra OECD's side tidligere – og faktisk anerkende den indsats, vi gør fra regeringens side for også at skabe vækst og arbejdspladser fremadrettet.
Så jeg tror helt overordnet på, at vi er nødt til at anerkende, at Danmark har nogle styrkepositioner, og det er altså de styrkepositioner, vi skal udvikle, og det er der, vi skal skabe vækst og innovation.
Det er der, vi også skal skabe arbejdspladserne i fremtiden.